# ELŐTERJESZTÉS



**BALATONMÁRIAFÜRDŐ KÖZSÉG**

**ÖNKORMÁNYZAT**

**KÉPVISELŐ-TESTÜLETÉNEK**

2023. MÁRCIUS 13-AI NYILVÁNOS ÜLÉSÉRE

TÁRGY:

**A KÖZTERÜLETEK ELNEVEZÉSÉRŐL ÉS A HÁZSZÁMOZÁS SZABÁLYAIRÓL SZÓLÓ ÖNKORMÁNYZATI RENDELET FELÜLVIZSGÁLATA**

ELŐADÓ:

**MESTYÁN VALÉRIA**

**CÍMEZTES FŐJEGYZŐ**

Tisztelt Képviselő-testület!

A Somogy Vármegyei Kormányhivatal a megye önkormányzatainak közterületek elnevezésének szabályairól, az elnevezésük megváltoztatására irányuló kezdeményezés, a házszám-megállapítás szabályairól szóló önkormányzati rendeletek felülvizsgálatát követően azok felülvizsgálatát kérte.

Balatonmáriafürdő Önkormányzata e tárgykörben 2014. évben alkotta meg 11/2014. (VIII.21.) önkormányzati rendeletét.

A rendeletekkel kapcsolatos általános megállapítások:

* A rendelet már nem felel meg a jogszabályszerkesztésről szóló 61/2009.(XII.14.) IRM rendeletnek.
* A jogalkotásra felhatalmazó rendelkezés is változott.
* A rendelet megalkotásánál figyelemmel kell lenni a magasabb szintű jogszabályi rendelkezésekre, azokkal nem lehet ellentétes, illetve azok rendelkezéseit nem ismételheti meg, nem terjeszkedhet túl a szabályozás a felhatalmazáson túl.

A következő jogszabályokat kell figyelembe venni például: épített környezet alakításáról és védelméről szóló 1997. évi LXXVIII. törvény, a magyarországi hivatalos földrajzi nevek megállapításáról és a nyilvántartásáról szóló 303/2007.(XI.14.) Korm.rendelet, a központi címregiszterről és a címkezelésről szóló 345/20214.(XII.23.) Korm. rendelet.

Az önkormányzat számára e tárgykörben a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 143.§ (3) bekezdése ad felhatalmazást: *„ Felhatalmazást kap a települési, a fővárosban a fővárosi önkormányzat, hogy rendeletben állapítsa meg a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályait.*” és az Mötv. 13.§(1) bekezdés 3. pontjában meghatározott feladatkörében jár *el: „A helyi közügyek, valamint a helyben biztosítható közfeladatok körében ellátandó helyi önkormányzati feladatok különösen: a közterületek, valamint az önkormányzat tulajdonában álló közintézmény elnevezése;”* továbbá át nem ruházható hatásköre a képviselő-testületnek.

Az Mötv. e tárgykörben a következőket szabályozza:

*14. § (1) A 13. § (1) bekezdésében meghatározott feladatok ellátásának részletes szabályait, ha e törvény másként nem rendelkezik, jogszabályok tartalmazzák.*

*a) olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett, vagy*

*b) olyan kifejezést vagy olyan szervezet nevét, amely a XX. századi önkényuralmi politikai rendszerre közvetlenül utal.*

*(3) Ha a helyi önkormányzat döntése során kétség merül fel a tekintetben, hogy a közterület neve megfelel-e a (2) bekezdésnek, arról beszerzi a Magyar Tudományos Akadémia állásfoglalását.*

*14/A. § (1) Minden belterületi és olyan külterületi közterületet el kell nevezni, amely olyan ingatlanhoz vezet, amelyen az épített környezet alakításáról és védelméről szóló törvény szerinti épület található.*

*(2) Közterület elnevezéseként nem alkalmazható*

*a) ugyanazon településen vagy a fővárosban ugyanazon a kerületen belül azonos jellegű közterületre alkalmazandó azonos,*

*b) kormányrendeletben meghatározottak szerint a közterületek megkülönböztetését lehetővé tevő szabályokkal való ellentét miatt összetéveszthető, vagy*

*c) kormányrendeletben meghatározottak szerint a közterületek elnevezésére vonatkozó technikai feltételekkel ellentétes*

*elnevezés.*

*(3) Közterület élő személyről nem nevezhető el.*

*(4) Települések egyesítése, területrész átadása, a kerület határainak megváltoztatása után szükség esetén átnevezéssel kell gondoskodni arról, hogy az új település közterületnevei megfeleljenek a (2) és (3) bekezdésben meghatározott követelményeknek.*

*(5) Minden házszámmal ellátott épületen a tulajdonosnak fel kell tüntetnie a házszámot.*

*(6)Minden, az (1) bekezdés szerint elnevezett közterületet az elnevezése feltüntetésével kell megjelölni.”*

A fentiekre tekintettel új rendelet megalkotására teszek javaslatot.

**Balatonmáriafürdő Község Önkormányzata Képviselő-testületének .../.... (...) önkormányzati rendelete**

**a közterületek elnevezéséről és a házszámozás szabályairól**

Balatonmáriafürdő Község Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában meghatározott feladatkörében eljárva a következőket rendeli el:

**1. A közterületek elnevezésének általános szabályai**

**1. §**

(1) Az újonnan létesített közterület nevét, a létrejöttét követő egy éven belül kell megállapítani.

(2) Közterület elnevezését a megállapításától számított 10 éven belül nem lehet megváltoztatni.

(3) Az elnevezett utca természetes folytatásaként nyíló új útszakasz külön elnevezési eljárás nélkül a már elnevezett utca nevét veszi fel.

**2. §**

(1) A közterület elnevezésénél, figyelemmel kell lenni a község jellegére, történelmére, hagyományaira, földrajzi sajátosságaira. Az elnevezés lehetőleg utaljon a közterületnek a községen belüli elhelyezkedésére, és helytörténeti vonatkozásaira.

(2) A község közigazgatási területén, több azonos elnevezésű közterület nem lehet.

(3) Közterületet személyről, tárgyról, állatról, növényről, történelmi eseményről, földrajzi névről vagy fogalomról lehet elnevezni.

**3. §**

(1) A közterület elnevezése során törekedni kell arra, hogy az elnevezés rövid és közérthető, a magyar nyelvhelyesség szabályainak megfelelő legyen.

(2) A személyről történő elnevezés során törekedni kell arra, hogy az elnevezés olyan személynek állítson emléket, aki   
a) a társadalmi élet bármely területén kimagasló érdemeket szerzett és   
b) élete, munkássága valamely módon a községhez kötődik. Kivételes esetben a községhez nem kötődő, de az emberiség egyetemes történelmében kiemelkedő jelentőségű személy.

**2. A közterületek elnevezésének eljárási szabályai**

**4. §**

(1) A közterület nevének megállapítása, vagy megváltoztatása Balatonmáriafürdő Község Önkormányzata Képviselő-testületének hatáskörébe tartozik.

(2) A közterületnév megállapítását vagy megváltoztatását kezdeményezheti:   
a) a polgármester,   
b) a jegyző,   
c) a helyi önkormányzat képviselője,   
e) Balatonmáriafürdőn bejelentett lakcímmel rendelkező állampolgár,   
f) Balatonmáriafürdőn ingatlannal, székhellyel, telephellyel rendelkező természetes, vagy jogi személy.

**5. §**

Az elnevezésre vonatkozó előterjesztést két fordulóban kell tárgyalni, és a két forduló között legalább 15 napra közzé kell tenni a község honlapján, hirdetőtáblákon. Az elnevezéssel kapcsolatban benyújtott észrevételeket a képviselő-testület elé kell terjeszteni.

**6. §**

A közterület elnevezésével kapcsolatos döntést ki kell hirdetni, és közzé kell tenni a honlapon. A döntésről, értesíteni kell a Járási Hivatalt, illetékes rendőrkapitányságot, postahivatalt, katasztrófavédelmet, mentőszolgálatot a közmű-szolgáltatókat.

**3. A HÁZSZÁM MEGÁLLAPÍTÁSÁRA VONATKOZÓ SZABÁLYOK**

**7. §**

(1) A lakóházakat, egyéb épületeket és az építési telkeket (a továbbiakban: ingatlan) házszámmal kell ellátni.

(2) A házszámozásnál figyelemmel kell lenni, azon beépítetlen telkekre is, melyek a későbbi beépítéskor a közbenső házszámot kapják.

(3) Ingatlan megosztása esetén, ha az újonnan kialakuló telek ugyanarra a közterületre nyílik, a házszámot az ABC nagybetűivel kell megkülönböztetni.

(4) Nyúlványos telek kialakításánál az ingatlan megosztás szabályait kell figyelembe venni. Telekegyesítéskor, ha nincs épület a legkisebb számot kapja az ingatlan. Telekegyesítéskor, ha van épület, akkor annak a számát kapja meg az ingatlan.

(5) Ha egy ingatlan több közterülettel is érintkezik, a házszámot arról a közterületről kell megállapítani, amely felől az ingatlan bejárata esik, vagy új megosztás esetén a szélesebb közterület soron következő házszámát kell kapnia, esetleges alátöréssel.

(6) Az elnevezni kívánt új ingatlanhoz legközelebb eső házszámot kell alkalmazni, az ABC nagybetűinek alátörésével.

**8. §**

(1) Az utca házszámozását úgy kell elvégezni, hogy a számok a község központjától kifelé haladva, 1-től kezdődően növekedjenek. Az utca bal oldala páros, a jobb oldala páratlan számozást kap.

(2) Terek esetén a házszámozás 1-től kezdődően folyamatos, az óramutató járásával megegyező irányú.

(3) Földrajzi okokból csak egyik oldalán beépíthető utcák házszámozása 1-től kezdődően folyamatos.

(4) Az (1) – (3) bekezdés rendelkezései a rendelet hatálybalépésekor már meglévő közterületek házszámozását nem érintik.

(5) Egy közterületre nyíló több ingatlan azonos számmal nem jelölhető.

(6) A házszám megállapításáról szóló döntést az érintett ingatlannal rendelkezni jogosultakkal és a 6. §-ban felsoroltak részére meg kell küldeni.

**4. Névtáblák elhelyezésének szabályai**

**9. §**

(1) A közterületek nevét jól látható módon, névtáblán kell feltüntetni.

(2) A közterületek névtábláit a saroktelek kerítésén, ennek hiányában a saroképületen, vagy külön tartószerkezeten kell elhelyezni.

(3) A névtábla kihelyezésével érintett ingatlan tulajdonosa vagy használója a névtábla kihelyezését tűrni köteles.

(4) A névtáblák kihelyezéséről, karbantartásáról, szükség szerinti cseréjéről az önkormányzat gondoskodik.

**10. §**

A közterület elnevezésének megváltozása esetén a régi elnevezést feltüntető névtáblákat, a változásról szóló döntést követő egy évig, piros átlós vonallal áthúzva az eredeti helyén kell hagyni. Az új elnevezést feltüntető névtáblákat közvetlenül a régi fölött vagy alatt kell elhelyezni.

**5. Házszámtábla elhelyezésének szabályai**

**11. §**

(1) A házszámot jelző táblát (a továbbiakban: házszámtábla) az ingatlan utcafronti kerítésére, házfalára, az utcáról jól látható módon kell az ingatlan használójának, kezelőjének, ennek hiányában tulajdonosának elhelyezni.

(2) A házszámtábla beszerzéséről, kihelyezéséről, olvasható állapotban tartásáról, szükség szerint cseréjéről és pótlásáról az (1) bekezdés szerinti kötelezett gondoskodik.

**6. ZÁRÓ RENDELKEZÉSEK**

**12. §**

Hatályát veszti a közterületek elnevezéséről és a házszámozás szabályairól szóló Balatonmáriafürdő Község Önkormányzat Képviselő-testülete 11/2014. (VIII.21.) önkormányzati rendelete.

**13. §**

Ez a rendelet a kihirdetését követő harmadik napon lép hatályba.

Végső előterjesztői indokolás

Balatonmáriafürdő Önkormányzata e tárgykörben 2014. évben  alkotta meg 11/2014. (VIII.21.) önkormányzati rendeletét.

A rendeletekkel kapcsolatos általános megállapítások:

A rendelet már nem felel meg a jogszabályszerkesztésről szóló 61/2009.(XII.14.) IRM rendeletnek.

A jogalkotásra felhatalmazó rendelkezés is változott.

A rendelet megalkotásánál figyelemmel kell lenni a magasabb szintű jogszabályi rendelkezésekre, azokkal nem lehet ellentétes,  illetve azok rendelkezéseit nem ismételheti meg, nem terjeszkedhet túl a szabályozás a felhatalmazáson túl.

A fentiekre tekintettel új rendelet megalkotása indokolt.